REPUBLKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj: 06-2/137-15

2. april 2015. godine

B e o g r a d

Z A P I S N I K

27. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE, ODRŽANE 2. APRILA 2015. GODINE

Sednica je počela u 12.10 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Zoran Bojanić, Branka Bošnjak Dragan Jovanović, Milan Kovačević, Jovan Marković, Mujo Muković, dr Vladimir Orlić, Katarina Rakić i Vučeta Tošković.

Sednici su prisustvovali zamenici članova Odbora: Goran Mladenović (zamenik Zorana Milekića) i Momo Čolaković (zamenik Konstantina Arsenovića).

Sednici nisu prisustvovali članovi Odbora: Jovica Jevtić, Saša Mirković, Suzana Spasojević, Goran Ćirić i Slobodan Homen, niti njihovi zamenici.

Sednici su prisustvovali iz Ministarstva trgovine, turizma i telekomunikacija: Tatjana Matić, državni sekretar, prof. dr Irini Reljin i Sava Savić, pomoćnici ministra.

Na predlog predsednika Odbora, jednoglasno, je usvojen sledeći:

D n e v n i r e d

1. Razmatranje Izveštaja o radu Ministarstva trgovine, turizma i telekomunikacija za period od 26.04.2014. godine do 31.12.2014. godine (broj 02-583/15 od 11.03.2015. godine);
2. R a z n o.

Pre prelaska na razmatranje utvrđenog dnevnog reda usvojen je Zapisnik 24. sednice Odbora održane 18. februara 2015. godine i Zapisnika 25. sednice održane 20. februara 2015. godine.

Prva tačka dnevnog reda **- Razmatranje Izveštaja o radu Ministarstva trgovine, turizma i telekomunikacija za period od 26.04.2014. godine do 31.12.2014. godine**

U uvodnom izlaganju Tatjana Matić, državni sekretar Ministarstva trgovine, turizma i telekomunikacija, je istakla da je period koji se razmatra u Izveštaju, a odnosi se na Sektor za elektronske komunikacije i poštanski saobraćaj i Sektor za informaciono društvo, obeležen značajnim zakonodavnim aktivnostima, međunarodnom saradnjom, pregovorima sa Evropskom unijom i različitim projektnim aktivnostima.

Najznačajnija akta usvojena u navedenom periodu su Zakon o izmenama i dopunama Zakona o elektronskim telekomunikacijama i Strategija razvoja širokopojasnih mreža i servisa u Republici Srbiji do 2016. godine. Takođe, Vlada je donela Odluku o otvaranju Budžetskog fonda za unapređenje i razvoj oblasti elektronskih komunikacija i informacionog društva, a na predlog Ministarstva Vlada je donela i Zaključak kojim se usvaja tekst Sporazuma o sniženju cena usluga rominga u javnim mobilnim komunikacionim mrežama između ministarstava nadležnih za oblast elektronske komunikacije: Republike Albanije, Bosne i Hercegovine, Crne Gore, Republike Makedonije i Republike Srbije. Objavljen je Spisak srpskih standarda iz oblasti radio-opreme i telekomunikacione terminalne opreme, donet Pravilnik o prelasku sa analognog na digitalno emitovanje televizijskog programa i pristup multipleksu, na predlog Regulatorne agencije za elektronske komunikacije i poštanske usluge donet je Pravilnik o utvrđivanju Plana raspodele radio-frekvencija za rad u radio frekvencijskim opsezima 791-821/832/862 MHz i 1710-178/1805-1880MHz, kao i Pravilnik o minimalnim uslovima za izdavanje pojedinačnih dozvola za korišćenje radio-frekvencija po sprovedenom postupku javnog nadmetanja u radio-frekvencijskom opsegu 1710-1785/1805-1880MHz. Vlada je donela Uredbu o utvrđivanju Programa korišćenja sredstava Budžetskog fonda za finansiranje aktivnosti i mera unapređenja i razvoja oblasti elektronskih komunikacija i informacionog društva u 2014. godini kao i Rešenje o davanju saglasnosti na Statut Regulatorne agencije za elektronske komunikacije i poštanske usluge.

Što se tiče pregovora u vezi pristupanja Republike Srbije Evropskoj uniji, vezano za Poglavlje 10-Informaciono društvo i mediji, trenutno se očekuje izveštaj o skriningu. Predstavnici Evropske komisije su istakli da su prezentacije bile dobro strukturirane i precizne i da su dale jasan pregled stanja u pomenutom sektoru. Ocenjeni smo kao zemlja koja ima dosta usklađene propise i standarde sa propisima i standardima Evropske unije. Tokom ovog perioda, predstavnici Ministarstva nastavili su aktivnosti u vezi pregovora sa Prištinom u oblasti elektronskih komunikacija, uz posredovanje Evropske komisije.

U toku izlaganja državni sekretar je ukazala i na deo aktivnosti vezanih za sprovođenje Sporazuma o stabilizaciji i pridruživanju. Predstavnici Ministarstva su učestvovali na Pododboru za istraživanje i inovaciju, informaciono društvo i socijalnu politiku, Pododboru za unutrašnje tržište i konkurenciju i Pododboru za trgovinu, industriju, carine i oporezivanje. Pripremljen je prilog za oblast PG 10 za Nacionalni program za usvajanje pravnih tekovina EU 2014-2018 (NPAA). Ovaj dokumet sadrži projekciju u pogledu usklađivanja zakonodavstva sa pravnim tekovinama EU.

Istaknuto je da je Sektor za elektronske komunikacije i poštanski saobraćaj za vreme vanredne situacije 15. maja 2014. godine izuzetno brzo reagovao. Istog dana nakon proglašenja vanredne situacije, u saradnji sa mobilnim operatorima, osposobljen je broj na koji su ugroženi građani mogli uputiti poziv za pomoć. Ministarstvo je u tom periodu učestvovalo i u izradi Predloga zakona o otklanjanju posledica poplava u Republici Srbiji.

U daljem izlaganju državni sekretar je obrazložila deo Izveštaja koji se bavi Projektom prelaska sa analognog na digitalno emitovanje zemaljskog TV signala. U vezi ovog projekta obrazovana je Radna grupa, usvojen Program kojim se odvajaju sredstva za uspešan završetak procesa digitalizacije, i doneta je Uredba kojom su definisani kriterijumi i načini pomoći ugroženim kategorijama stanovništva u procesu digitalizacije. Kategorija ugroženog potrošača definisana je Zakonom o elektronskim komunikacijama i Zakonom o zaštiti potrošača, a Zakonom o elektronskim komunikacijama definisano je pravo ugroženog potrošača na besplatan „set top box“ , koji je neophodan da bi se prihvatio digitalni signal. Posle neuspešne javne nabavke za „set top box“, Vlada je pre dve nedelje donela novu Uredbu o prelasku na sistem vaučera. Na današnji dan se završava štampanje vaučera, sa tri sloja zaštite, za prvi region koji će biti prebačen na digitalno emitovanje. U ovom regionu postoji 4500 korisnika koji imaju pravo na subvencionisane vaučere. Vršac će 15. aprila biti prvi grad sa potpuno digitalnim signalom, zatim 8. maja Kikinda, Sombor i Subotica, a 18. maja i Čot venac. Cela Vojvodina će biti potpuno digitalizovana do 18. maja, a do 17. juna i čitava Srbija. U realizaciji ovog projekta jako važan partner sa tehničkog aspekta je i Javno preduzeće „Emisiona tehnika i veze“, kome je Ministarstvo zajedno sa Evropskom bankom za obnovu i razvoj, omogućilo kredit za opremu čije je montiranje u toku na svim lokacijama. Planiranih 24 miliona evra kredita je na kraju svedeno na 12 miliona što je velika ušteda. U samom postupku su učestvovala dva proizvođača, Rhode&Schwarz, čija je ponuda prihvaćena, i firma Ericsson.

Ministarstvo je uspešno izvršilo i rekonstrukciju antenskih stubova, koji su bili bombardovani ili oštećeni tokom bombardovanja 1999. godine. Radio televizija Srbije je nosilac kampanje u procesu digitalizacije, a Republička radiodifuzna agencija je dala uputstvo svim emiterima da obaveštavaju gledaoce o procesu digitalizacije van svog reklamnog vremena, a sve to je doprinelo dobroj obaveštenosti građana. Uskoro počinje sa radom i „call centar“, koji će građanima dati sve potrebne informacije, a preko 1000 prodavnica u Srbiji će biti osposobljeno za prihvatanje vaučera.

Kada su u pitanju projektne aktivnosti Sektor za elektronske komunikacije ima vrlo dobru saradnju sa nekoliko zemalja, posebno sa Republikom Korejom i Narodnom Republikom Kinom. Predstavnici Korejskog instituta za razvoj informacionog društva su dali veliki doprinos prilikom procene dobiti od prodaje spektra od 1800MHz, prihodovan je 21 milion evra od 3 mobilna operatora. Digitalizacijom će biti oslobođen analogni spektar koji će takođe, moći da se ponudi na prodaju mobilnim operatorima. Procene su da je moguće ostvariti prihod od 75-100 miliona evra.

Aktivnost u oblasti inspekcijskog nadzora se ogleda u tome da je inspekcija u navedenom periodu primila 46 predstavki od kojih je 30 rešeno, sprovedeno je 14 inspekcijkih nadzora u saradnji sa kontrolorima RATEL a, a doneta su i dva rešenja inspektora o zabrani rada. Takođe, na sajtu Ministarstva otvoren je e-mail nalog putem koga je omogućeno građanima da se obraćaju inspekciji. Na ovaj način do sada je primljeno 20 prijava građana.

Kad je u pitanju poštanski saobraćaj usvojeni su Zakon o izmenama i dopunama Zakona o poštanskim uslugama, Zakon o potvrđivanju akata Svetskog poštanskog saveza i Pravilnik o izmenama i dopunama Pravilnika o utvrđivanju Plana izdavanja prigodnih poštanskih maraka i vrednosnica. Naglašena je i saradnja sa Javnim preduzećem ,,Pošte Srbije“, oko osnovnih akata i strategija. Takođe, Ministarstvo je učestvovalo u međunarodnim projektima kao što je projekat PLAC 3, koji je vezan za poštanski saobraćaj. Aktuelno je i pitanje liberalizacije poštanskih usluga, naročito kada se odnosi na rezervisane pošiljke. Ukazano je da je u pripremi i zakon, a do 2020. godine, trenutkom stupanja u EU, biće neophodno i maksimalno liberalizovati ovo tržište.

Prilikom obrazlaganja dela Izveštaja, koji se odnosi na Sektor za informaciono društvo naglašeno je da se ovaj sektor fokusira na razvoj projekata e-usluga, na interresornu saradnju, saradnju sa MUP om, RGZ om, Poreskom upravom, Ministarstvom za državnu upravu i lokalnu samoupravu. U planu je izrada Zakona o informacionoj bezbednosti i Zakona o elektronskom poslovanju. Ovaj sektor raspisuje i javne konkurse za dodelu sredstava programu u oblasti razvoja informacionog društva, podržava takmičenja u oblasti računarstva i informatike, matematike i fizike, radi na projektima: Bezbednost dece na internetu, Digitalizacija kulturne baštine, Unapređenje socijalne uključenosti osoba sa invaliditetom primenom informaciono-komunikacionih tehnologija itd. Važno je navesti i projekat E-Business Development, finansiran od strane EU, kao i projekat centralizacije elektronskih usluga državnih organa. Ovaj sektor uzima učešće u aktivnostima Evropske nedelje programiranja gde je Informaciono drušvo kao sektor učestvovalo u bilateralnom skriningu za Poglavlje 10-Informaciono društvo i mediji. Takođe, u aprilu 2014. godine, Ministarstvo je izvršilo akreditaciju „E-smart sistema CA“ i u skladu sa tim je izvršen upis u Registar sertifikovanih tela za izdavanje kvalifikovanih elektronskih sertifikata u Republici Srbiji. Ovaj sektor ima potpisan Memorandum o razumevanju i partnerskoj saradnji u oblasti IKT sa kineskom korporacijom „ZTE“. Donet je i Akcioni plan za sprovođenje Strategije razvoja informacionog društva u Republici Srbiji do 2020. godine, a radi realizacije Strategije Vlada donosi dvogodišnje akcione planove na predlog nadležnog ministarstva. S tim u vezi Ministarstvo je donelo rešenje o formiranju posebne radne grupe za izradu Akcionog plana za sprovođenje ove Strategije.

U toku rasprave koja je usledila, članovi Odbora su predstavnicima Ministarstva postavili sledeća pitanja: kada je formirana Radna grupa za definisanje nacionalne širokopojasne mreže i koje su joj trenutne aktivnosti; da li postoji iskristalisan spisak stvari na kojima bi još trebalo raditi, nešto što nas očekuje, kad je reč o aktivnostima u vezi pristupanja EU; da li ulazimo u skrining sa prethodnim ili sa tekstom novog Zakona o elektronskim komunikacijama; kolika je vrednost vaučera; da li postoji Zakon o vanrednim situacijama u nekom dostupnom obliku na sajtu u trenutnoj fazi; da li je Ministarstvo upoznato sa sporom koji građani vode sa ,,Telekomom“ u vezi bežičnih fiksnih telefona, koji ne funkcionišu u Šumadiji i zapadnoj Srbiji; da li je u toku implementacija svih pravilnika, koji su doneti u vezi sa Zakonom o prometu nepokretnosti i da li se po njima postupa i kolika je trenutna pokrivenost digitalnim signalom? Takođe, izneti su i predlozi da broj 112, koji je formiran u vreme poplava, ostane kao sistemsko rešenje na republičkom nivou i da se pošiljke do 100 grama izuzmu od naplate.

Državni sekretar, Tatjana Matić, je odgovarajući na pitanje vezano za Radnu grupu istakla da je ona formirana još 2012. godine i da su trenutno u njoj članovi svih resornih ministarstava osim Ministarstva privrede i Ministarstva finansija koji će uskoro delegirati svoje predstavnike. Predstavnici u ovoj radnoj grupi će biti na nivou državnih sekretara zbog važnosti odluka koje treba da se donesu. Odgovarajući na pitanje vezano za sistem vaučera istakla je da je njihova vrednost 3000 dinara i da je u cenu „set top Boox“ ukalkulisana i dostava zbog ugroženih slojeva stanovništva. Kada je reč o digitalnom signalu procenat pokrivenosti danas je 93%, od septembra 2014. godine istovremeno traje emitovanje i analognog i digitalnog signala a praktično od 15. aprila sa Vršcem počinje isključivanje analognih signala. Po zakonu, koji važi u Evropi i svetu potrebna pokrivenost je 95% stanovništva, jer je pretpostavka da se preostalih 5% nalazi u nepristupačnim predelima te se lokacijski ne mogu pokriti signalom za emitovanje. Što se tiče Zakona o prometu nepokretnosti on je rađen u sektoru trgovine a pošto državna sekretarka i pomoćnik iz te oblasti nisu bili prisutni odgovor na to pitanje će biti dostavljen pisanim putem.

Na pitanje vezano za broj 112, pomoćnik ministra prof. dr Irini Reljin, je istakla da je predlog dobar i da u Ministarstvu vlada mišljenje da to treba razviti u punoj meri zajedno sa MUP-om, jer su to njihove nadležnosti ali da, nažalost, postoje finansijski problemi. Završena je javna rasprava, a u toku je i priprema zakona o vanrednim situacijama koji je predvideo mogućnost da se finansiranje opreme i sistema 112 vrši na osnovu računa za telekomunikacione usluge. Pošto su to sve jako mali iznosi postoji predlog da se formira fond za koji će sredstva obezbeđivati Ministarstvo.

Pomoćnik ministra, prof. dr Irini Reljin, je na pitanje vezano za ,,Telekom“ i bežične fiksne telefone odgovorila da je Ministarstvo upoznato sa tim problemom i da je na Regulatornoj agencija da ga reši, s obzirom da ona usklađuje odnose sa operatorima.

Pomoćnik ministra, dr Irini Reljin je istakla da je Zakon o elektronskim komunikacijama usvojen između eksplanatornog i bilateralnog mitinga. Procena je da neće postojati nikakavi uslovi za otvaranje poglavlja. Jedna od stvari koja je rešena, ne samo zakonskim odredbama, nego i aktivnošću Ministarstva i Regulatorne agencije, jeste ukidanje doprinosa za kinematografiju, što je takođe prokomentarisano vrlo pozitivno. Za evropske integracije je jako važno da imamo potpuno čistu situaciju i da se sredstava koja su telekomunikaciona ne prelivaju u neke druge industrije. Ono što Republiku Srbiju još čeka, kada su elektronske komunikacije u pitanju, jeste usklađivanje sa okvirom Evropske unije 2009. Zaposleni u oblasti elektronskih komunikacija pripremaju novi zakon ili njegove izmene i dopune. Takođe, sledeće što se mora završiti je zakon o informacionoj bezbednosti, predlog tog zakona je već pripremljen. Prodajom dividende, koja će se na kraju ove godine desiti, očekuju se vrlo pozitivni komentari od EU što znači da ćemo dosta dobro ući u to poglavlje. Republika Srbija, kao i sve države EU, je dužna da do 2020. godine obezbedi neverovatno velika sredstva, intencija ide u tom pravcu da se donošenjem zakona o brodbendu, kojim će se uticati na efikasniju izgradnju širokopojasne mreže u Republici Srbiji, obezbede ta sredstva.

Pomoćnik ministra, Sava Savić, je u daljem toku sednice istakao da je, kada je u pitanju pristup EU u oblasti informacionog društva, na bilateralnom skriningu bilo reči o informacionoj bezbednosti, elektronskom potpisu, internet domenima i elektronskoj trgovini. U vezi zakona o informacionoj bezbednosti stvar je interresorna, uključeno je puno državnih organa i institucija, formirana je radna grupa, a očekuje se da će nacrt zakona vrlo brzo biti dostupan i na sajtu Ministarstva. Šest meseci nakon donošenja zakona Ministarstvo je u obavezi da uspostavi nacionalni CERT ili Centar za odgovor na internet i sajber napade u saradnji sa drugim državnim institucijama koje se bave bezbednošću, sa Tužilaštvom za visko-tehnološki kriminal i ostalim akterima. Na skriningu je konstatovano da je Zakon o elektronskom potpisu skoro u potpunosti usklađen sa trenutno važećom Evropskom direktivom o elektronskom potpisu. U septembru 2014. godine stupila je na snagu evropska regulativa o elektronskoj identifikaciji i uslugama od poverenja za elektronske transakcije na unutrašnjem tržištu i ona će početi da se primenjuje od 1. jula 2016. godine. Prethodna evropska Direktiva o elektronskom potpisu biće zamenjena, a s tim u vezi počela je izrada zakona o elektronskom poslovanju koji će obuhvatiti postojeći Zakon o elektronskom dokumentu, Zakon o elektronskom potpisu, Pravilnik o izdavanju vremenskog žiga i pri tome dodatno urediti oblast elektronskog identiteta, sigurne dostave elektronskih dokumenata, poput elektronskih faktura i autentikaciju veb sajtova. Na taj način će biti dodatno uređeno internet poslovanje gde će se uz pomoć sertifikacionih tela bitno povećati primena elektronskog dokumenta, pre svega u oblastima elektronskog poslovanja, a i u oblasti elktronske komunikacije.

U diskusiji su učestvovali narodni poslanici: dr Vladimir Orlić, Dragan Jovanović i Branka Bošnjak.

Odbor za prostorno planiranje, saobraćaj, infrastrukturu i telekomunikacije je, jednoglasno, prihvatio Izveštaj o radu Ministarstva trgovine, turizma i telekomunikacija za period od 26.04.2014. godine do 31.12.2014. godine.

Četvrta tačkadnevnog reda**- R a z n o**

Povodom ove tačke dnevnog reda nije bilo predloga ni diskusije.

\*

\* \*

Na sednici je vođen tonski zapis.

Sednica je zaključena u 13.25 časova.

SEKRETAR ODBORA PREDSEDNIK ODBORA

Biljana Ilić Milutin Mrkonjić